Anna Mathisen

Anna Mathisen  (født Hovde 3. september 1881 i Vardø, død 23. oktober 1966) var en norsk kvinnesakskvinne og Arbeiderparti-politiker, bosatt i Odda.

Hun vokste opp i et politisk miljø i Vardø, deretter var hun i USA før hun med Hovde-familien flyttet til Odda rundt 1907. Også andre i familien var politisk aktive. Den ene broren, Anianus Edvard Hovde (1875–1915), var den første som representerte Odda Arbeiderparti i kommunestyret, da Odda ble egen kommune i 1913.

Hun giftet seg med Johan Emil Mathisen (1875–1962) som kom frå Senja, og de livnæret seg ved å drive fiskehandel i en liten bu i Brotateigen i Odda.

Anna Mathisen var aktiv i Arbeiderpartiets kvindeforbund, der hun også satt i styret.Side 51. Sigrid Syvertsen: Arbeiderpartiets kvinnebevegelse i Norge, Det norske arbeiderpartis forlag, Oslo 1934 I samtiden - og ettertiden - ble hun kjent for et utspill på et møte i kvinneforeningen i Odda, der hun oppfordret sine medsøstre til å aksjonere ved å nekte å ligge med sine ektemenn. Denne sex-nekten ble angivelig satt ut i livet, og etterfulgt av protestaksjon fra mennenes side.Brita Jordal: "Anna Mathisen, født Hovde - kvinneaktivist og næringsdrivande sosialist", NVIMs nettsider  

Ved den store splittelsen i Arbeiderpartiet i 1923 fulgte partiet i Odda det nye Norges Kommunistiske Parti, og industribygda på Vestlandet ble en av NKPs sterkeste bastioner. Mathisen fulgte imidlertid Odda-mindretallet videre i AP, og stilte seg i spissen for gjenoppbygging av APs kvinnebevegelse i Odda forenede arbeiderpartis kvinneforening, senere Odda Arbeiderkvinnelag.

Anna Mathisen engasjerte seg sterkt for å få opprettet et mødrehygienekontor i Odda, og hun ble leder for den såkalte mødrehygienekomiteen. I 1932 kunne kontoret åpne dørene for første gang. Anna Mathisen var styreleder for kontoret de første årene.

 Referanser 

 Eksterne lenker 
 Om Anna Mathisen på Norsk Vasskraft- og Industristadmuseums nettsider 

Kategori:Personer fra Vardø kommune
Kategori:Norske kvinnesaksforkjempere
Kategori:Lokalpolitikere fra Ap
Kategori:Lokalpolitikere i Odda